open-index/open-wikipedia-markdown huggingface dataset:
יגאל יוסף

**יגאל יוסף** (נולד ב-14 בנובמבר 1949) הוא איש ציבור שכיהן כראש עיריית ראש העין במשך 20 שנה (1983–2003).

## קורות חיים
יוסף שירת כצוללן בחיל הים (מחזור ראשון לאחר טביעת הצוללת אח"י דקר). הוא בוגר לימודי משפטים במרכז הבינתחומי הרצליה ובוגר המדרשה למורים בגבעת ושינגטון.

יוסף התמודד בבחירות לראשות מועצת ראש העין ב־1983 בראשות רשימת הליכוד וקיבל 2,412 קולות (38.10%), והביס בסיבוב שני מול ראש המועצה המכהן יוסף מלמד.

### כראש עירייה
בתפקידו כראש עירייה, חולל יוסף בראש העין מהפיכה אורבנית, כלכלית וחברתית.

בפרק זמן של פחות מ-10 שנים הצליח יוסף להפוך את ראש העין מעיירת עולים בשולי גוש דן, אשר סבלה מתדמית ירודה והגירה שלילית ומנתה כ-10,000 תושבים, לעיר המאכלסת למעלה מ-40,000 תושבים מכל גוני החברה. יוסף שכנע עמותות של אנשי קבע וגמלאי צה"ל, מחתך סוציו-אקונומי גבוה, להתגורר בראש העין, ואנשיהן בחרו להשתכן בשכונות החדשות שיזם; נווה אפק וגבעת טל, תוך שילוב תושבים חוזרים שנולדו בעיר. ביולי 1994 הוכרזה ראש העין כעיר ויוסף היה לראש עירייה.

בתקופת כהונתו של יוסף נבנו כ-5,000 יחידות דיור בשכונות החדשות, ועוד 1,000 יחידות דיור בראש העין הוותיקה (במסגרת פרויקט רחב היקף של פינוי בינוי, בנה ביתך, דיור לזכאים וחסרי דיור). הוא הכין תוכנית אב שבמסגרתה עתידה אוכלוסיית ראש העין למנות עד שנת 2020 כ-100,000 תושבים. יוסף פעל להגדלת שטח השיפוט של ראש העין מ-13 אלף דונם לכ-40 אלף דונם.

במסגרת תפקידו הקים 20 בתי ספר, ביניהם קריית החינוך לחטיבות ביניים על שם יצחק רבין, ו-80 גני ילדים ומעונות יום. בנוסף, הקים מכללה להשלמת בגרויות ולהכשרה מקצועית.

יוסף יזם מתחמי תעשייה שנועדו לשמש כעוגנים כלכליים של ראש העין:
*פארק התעשייה אפק – מאכלס חברות היי-טק ותקשורת.
*פארק התעשייה לב ישראל - פארק תעשייה שעתיד להשתרע על כ-1,000 דונם כשעל מחציתו האחת תיבנה שכונת מגורים שתכלול כ-1,000 יח"ד ועל מחציתו השנייה ייבנו כ-250,000 מ"ר שטחי מסחר ותעסוקה, אולמות קולנוע, אולמות קונגרסים וכו'. מיזם זה הוא תולדה של שיתוף פעולה בין יישוב עירוני לבין הקיבוצים גבעת השלושה וחורשים.

יוסף הובס בבחירות לראשות עיריית ראש העין ב־2003 על ידי משה סיני, כשהוא מקבל 5,749 קולות (35%) לעומת כחמישים אחוז לסיני.

יגאל כיהן גם כיו"ר הדירטקריון של החברה לפיתוח ראש העין במקביל לכהונתו כראש העיר.

### במשרד התמ"ת
יוסף כיהן בשנים 2005–2013 כמנהל מינהל אזורי פיתוח במשרד התמ"ת. בתפקיד זה היה אחראי על פיתוח אזורי תעשייה ומסחר באזורי עדיפות לאומית.

### פעילותו בפרשת ילדי תימן הנעדרים
יוסף השתתף כנציג המשפחות בפרשת ילדי תימן בוועדת שלגי ובוועדות אחרות. אחותו של יוסף, אסתר, נעלמה אף היא במסגרת אותה פרשה.

## פרסים והוקרה
ביולי 2019 העניקה עיריית ראש העין ליוסף את אות יקיר ראש העין.

## חיים אישיים
יוסף נשוי ואב לארבעה. הוא מתגורר בראש העין.

## קישורים חיצוניים

* עמוד היוטיוב הרשמי של יוסף

## הערות שוליים

קטגוריה:ראשי מועצת ראש העין
קטגוריה:ראשי עיריית ראש העין
קטגוריה:צוללנים ישראלים
קטגוריה:בוגרי תיכון טשרניחובסקי
קטגוריה:בוגרי מכללת גבעת ושינגטון
קטגוריה:בוגרי המרכז הבינתחומי הרצליה: משפטים
קטגוריה:ישראלים שנולדו ב-1949
צומת חשמלי

ממוזער|250px|דוגמה לחוק הראשון של קירכהוף בצומת חשמלי

**צומת חשמלי** הוא נקודת מפגש של שלושה רכיבים או יותר במעגל חשמלי.

על פי חוק קירכהוף הראשון, המכונה **חוק הזרמים** – סכום הזרמים הנכנסים לצומת שווה לסכום הזרמים שיוצאים ממנה. חוק זה מתבסס על חוק שימור המטען החשמלי.

הצמתים יכולים להיות מיישרי זרם וגם לא מיישרי זרם. צמתים שאינם מיישרים זרם נקראים קשרי אוהם . דוגמה לרכיב אלקטרוני בעל צומת מיישר זרם הוא הטרנזיסטור ביפולרי
## ראו גם
* חיבור בטור ובמקביל
* קצר חשמלי

קטגוריה:מעגלים חשמליים
Muscular

**Muscular** (DS-200B) הוא שמה של תוכנת מעקב וריגול, אשר חוברה במשולב על ידי ה-GCHQ הבריטי והסוכנות לביטחון לאומי של ארצות הברית (NSA). תוכנה נחשפה על ידי מסמך שהודלף על ידי המדליף ואיש ה-NSA בעברו אדוארד סנודן, וכן בראיונות עם מקורות רשמיים העוסקים בנושא. התוכנה שוכנת בממלכה המאוחדת  וה-GCHQ היה יוזם התוכנה הראשוני. התוכנה מייצרת גישה באמצעות פרצה, אל מרכזי המידע של גוגל ויאהו!. התוכנה נחשפה בסוף אוקטובר 2013.

## מבט כולל
Muscular היא אחת מארבע תוכנות דומות לפחות, המסתמכות על צד שני מאובטח, אשר נקראות ביחד WINDSTOP. בפרק זמן בן 30 יום, מדצמבר לינואר 2013, אספה התוכנה 181 מיליון הקלטות מידע. סכום זה נחשב לקטן ביחס לתוכנות אחרות מסדרת ה-WINDSTOP אשר אחת מהם הידועה רק על ידי שמות הקוד DS-300 ו-INCENSER אשר אספה למעל מ-14 מיליארד הקלטות מידע באותו פרק זמן.

## מאפייני פעילות
על פי המסמך שהדליף סנודן יחידה ב-NSA שולחת מיליוני הקלטות כל יום, מרשתות פנימיות של גוגל ויאהו!, אל התקני אחסון השוכנים בבסיס הצבא פורט מיד במדינת מרילנד שבמזרח ארצות הברית. התוכנה הבסיסית פועלת באמצעות נקודת גישה הידועה כ-DS-200B השוכנת מחוץ לארצות הברית, ונסמכת על חברת תקשורת שאין ידוע שמה לציבור בהקשר זה, המאפשרת גישה סודית ל-NSA ול-GCHQ.

על פי מידע שהתפרסם בוושינגטון פוסט שלא כמו התוכנית PRISM ה- Muscular לא דורשת הרשאות שימוש. בשל כמות המידע הגדולה המעורבת בתוכנה, ה- Muscular הציבה אתגרים רבים למחלקת "מבצעי מקורות מיוחדים" ב-NSA. לדוגמה כאשר יאהו! החליטה להעביר חשבונות דואר אלקטרוני בין מרכזי מידע שלה, בסיס המידע PINWALE של ה-NSA נמחץ מידית מכמות המידע שהגיע מה- Muscular.

תוכנות נוספות הקשורות באופן הדוק ל- Muscular הם ה-INCENSER וה-TURMOIL. ה-TURMOIL השייכת ל-NSA, היא מערכת האחראית על עיבוד המידע המתקבל מה- Muscular.

על פי ה-post-it הפרצה ששימשה את התוכנה התבססה על כך שמידע בין הענן הפרטי של גוגל עם שרתי גוגל הקדמיים, היה לא מוצפן, והוסר בו לסירוגין פרוטוקול ה-SSL בעת התחברויות למקורות חיצוניים.

## תגובות
גוגל הודיעה לאחר הפרסום כי היא עובדת על הצפנת המידע בתעבורה בין בסיסי המידע שלה. לאחריה גם יאהו! ומיקרוסופט הודיעו על נקיטת צעדים בעניין.
## קישורים חיצוניים

*"N.S.A. Said to Tap Google and Yahoo Abroad" באתר הניו יורק טיימס
* "Reports that NSA taps into Google and Yahoo data hubs infuriate tech giants" באתר הגרדיאן
*"How the NSA is infiltrating private networks" באתר הוושינגטון פוסט
*"Angry Over U.S. Surveillance, Tech Giants Bolster Defenses" באתר הניו יורק טיימס
* "NSA Eavesdropping on Google and Yahoo Networks" ב-Schneier on Security
* "N.S.A. May Have Penetrated Internet Cable Links" באתר הניו יורק טיימס

## הערות שוליים

קטגוריה:תוכנות מעקב
קטגוריה:מבצעי הסוכנות לביטחון לאומי
תסמונת השלפוחית הרגיזה

ממוזער
**תסמונת השלפוחית הרגיזה** (באנגלית: **Overactive Bladder**  או **OAB**) היא תסמונת אורולוגית שמתאפיינת בדחיפות ובתכיפות במתן שתן, ובמקרים מסוימים גם בקושי בשליטה בשתן והטלת שתן לילית. 

הסימפטום העיקרי של שלפוחית רגיזה הוא דחיפות במתן שתן, והאבחון כולל גם תכיפות במתן שתן, הפרעות שינה בגלל הצורך להטיל שתן, חוסר שליטה בשתן ואיבוד שתן בלתי רצוני המלווה בצורך עז ופתאומי להטלת שתן.

לשלפוחית רגיזה מספר גורמים בהם סוכרת, נטילת תרופות משתנות וצריכה גבוהה של קפאין ואלכוהול. 

מקרים קשים של דחיפות במתן שתן לרוב קשורים למצבים נוירולוגיים כמו טרשת נפוצה, והטיפול בהם הוא לרוב שונה מטיפול בשלפוחית רגיזה. 

## ראו גם

* תסמונת שלפוחית השתן הכאובה

## קישורים חיצוניים
* 
* תסמונת השלפוחית הרגיזה - איך מאבחנים?
* 

קטגוריה:תסמינים וסימנים הקשורים למערכת השתן
אבי חדש

**אבי חדש** (נולד ב-23 בספטמבר 1959) הוא שחקן ומדבב ישראלי.

## ביוגרפיה
חדש, ששירת בתיאטרון צה"ל, הוא בעל תואר ראשון מהחוג לתיאטרון (מגמת משחק) באוניברסיטת תל אביב משנת 1984. התפרסם לראשונה בתפקיד פרויקה בסרט הקולנוע "אסקימו לימון" (1978), ואף שיחק במספר מסרטי ההמשך - "שפשוף נעים" (1981), "רומן זעיר" (1983) ו"הרימו עוגן" (1985). ב-2015 השתתף בסרטו של פיני עדן "קמטי צחוק".

כשחקן תיאטרון, החל חדש את דרכו בתיאטרון הבימה, שם שיחק בשנים 1984–1985 בהצגות "יומן חוף ברייטון" ו"טירונות" (בדמות הגיבור יוג'ין ג'רום) וכן בהצגות "המשפט", "מקום קטן בצד" ו"הבית ברחוב שינקין". בהמשך שיחק חדש גם בהצגות "האביב המתעורר" (תיאטרון החאן, 1989), "אשתי הנצחית לשעבר" (תיאטרון הסימטה) ו"גאוה ודעה קדומה" (תיאטרון הסימטה, 2012–2018), וכן במספר הצגות בתיאטרון הנפש ובתיאטרון אורנה פורת לילדים ולנוער.

חדש השתתף גם במספר מחזות זמר, ביניהם "פיטר פן" ב-1989 ו"כנר על הגג" ב-1997, וכן העלה בשנת 1991 הצגת יחיד בשם "התפסן", אותה כתב בהתבסס על הספר "התפסן בשדה השיפון".

בטלוויזיה התפרסם בעיקר בסדרה החינוכית "Seven in Heaven" וכן בתפקידים שונים בסדרת הטלוויזיה "זהו זה!". כמו כן, החל משנת 1989 עוסק חדש בדיבוב סדרות וסרטי אנימציה, ודיבב בין היתר את דמותו של פינקי בסדרת הטלוויזיה "פינקי והמוח" ואת דמותו של האריה בסרט "להיטים מצוירים משלנו".

בנוסף להיותו שחקן, חדש משמש גם כמרכז מגמת התיאטרון בתיכון א' לאמנויות בתל אביב, וכמורה בבית הספר למשחק של ענת ברזילי.

## פילמוגרפיה
### סרטים וסדרות

## קישורים חיצוניים

* ריכוז ההצגות בהן שיחק, בתיאטרון הבימה

קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:מדבבים ישראלים
קטגוריה:בוגרי תיאטרון צה"ל
קטגוריה:בוגרי אוניברסיטת תל אביב: תיאטרון
קטגוריה:מורים למשחק בישראל
קטגוריה:שחקני מחזות זמר ישראלים
קטגוריה:ישראלים שנולדו ב-1959
כותל תהילה לירושלים

שמאל|ממוזער|150px|שם היצירה וחתימת האמן לצד התבליט
**כותל תהילה לירושלים** הוא תבליט מבזלת של האמן הישראלי משה קסטל. התבליט מוצג במשכן הנשיא בירושלים.

## רקע
בשנת 1963 עם פטירתו של נשיא המדינה, יצחק בן-צבי, החל תהליך להעברת מעונו הרשמי של נשיא המדינה מבית הנשיא יצחק בן-צבי למשכן חדש וייצוגי. האדריכל אבא אלחנני נבחר לתכנן את הבית החדש בשכונת טלביה. בבית שובצו עבודות אמנות רבות של אמנים ישראלים שונים. ובניהם משה קסטל שתבליט שלו הוצב במשכן הכנסת עם חנוכתו בשנת 1966.

קסטל יצר לטרקלין קבלת הפנים במשכן שתי עבודות. "כותל תהילה לירושלים" על הקיר הדרומי ו"מגילת הזהב" על הצפוני.

באותן שנים הושפע קסטל מאוד מהאומנות האשורית ויצר עבודות רבות שקשורות לירושלים עם אלמנטים אשוריים. בחלק מהעבודות נעשה שימוש בבזלת טחונה.

## התבליט
התבליט, בגודל 5X5.5 מטר, עשוי מבזלת טחונה יצוקה בתוך תבניות צבועות בגוון שנוטה לכחול. הוא מזכיר את הכותל המערבי ומורכב מ"אבנים" מונומנטליות שונות אחת מחברתה.

על אבני "הכותל" מופיעות אותיות אשוריות ושתים עשרה דמויות נושאות תבואה, כמניין שבטי ישראל, המסמלות את העלייה לרגל.

"כותל תהילה לירושלים" מהווה את אחד מסמליו של בית הנשיא והוא משמש כרקע לתמונת הממשלה המסורתית ביום השבעתה החל מהממשלה התשע עשרה.

## קישורים חיצוניים

* אמנות במשכן הנשיא באתר בית הנשיא
* ביוגרפיה של קסטל הכוללת תמונה שלו בעבודה על "כותל תהילה לירושלים" באתר מוזיאון משה קסטל

קטגוריה:תבליטים
קטגוריה:הכנענים
קטגוריה:נשיא מדינת ישראל
קטגוריה:יצירות משנת 1970
בועז צפריר

**בועז צפריר** (נולד ב-25 בפברואר 1957) הוא איש ניהול ישראלי. כיהן כמנכ"ל חברת "ממן מסופי מטען וניטול" בע"מ. קודם לכן שימש מנכ"ל רכבת ישראל.

## ביוגרפיה
צפריר נולד בירושלים ב-1957 לאם פסיכולוגית ולאב כלכלן. בעל תואר ראשון בכלכלה ומדע המדינה מאוניברסיטת תל אביב.

את שירותו בצה"ל עשה בסיירת שקד ויחידת שלדג. הוא אלוף-משנה במילואים. לאחר השירות הצבאי, עבד כ-13 שנה בתפקידים שונים בחברת שמן תעשיות לרבות סמנכ"ל הכספים. ביוני 1996 מונה למנכ"ל, ושימש בתפקיד זה עד לשנת 2004, אז פרש מתפקידו. לאחר מכן שימש כמנכ"ל חברת זוגלובק, והיה למנכ"ל הראשון שאינו בן למשפחות בעלי השליטה בזוגלובק. לאחר מכן מונה ליו"ר ומנכ"ל חברת PETROTEC AG, מקבוצת החברה לישראל, הפועלת במערב אירופה.

בספטמבר 2011 מונה צפריר למנכ"ל רכבת ישראל וכיהן בתפקידו עד אוקטובר 2016. באפריל 2018 מונה צפריר למנכ"ל החברה הציבורית ממן - מסופי מטען וניטול וכיהן בתפקידו עד יולי 2022.

## חיים אישיים
צפריר נשוי ואב לשלושה ילדים.

## קישורים חיצוניים

* 
* 
* 
* 
* 
* 

## הערות שוליים

קטגוריה:לוחמי סיירת שקד
קטגוריה:מנכ"לים יוצאי שירות קבע בצה"ל
קטגוריה:מנכ"לי רכבת ישראל
קטגוריה:בוגרי אוניברסיטת תל אביב
קטגוריה:לוחמי יחידת שלדג
קטגוריה:ישראלים שנולדו ב-1957
תליין

[ממוזער|שמאל|250px|הוצאה להורג של [פיראטים בהמבורג, 1573]]
**תליין** הוא אדם הכפוף לרשות שופטת והוא המוציא לפועל של עונשי מוות הנקבעים על ידי המדינה או סמכות חוקית אחרת.

## תליינים בחברה
במערב אירופה וקולוניותיה, התליינים נודו על ידי שכניהם. גישת ההגליה הזו תועדה במספר רומנים, כמו "שלושת המוסקטרים" של אלכסנדר דיומא האב, וסרטים כמו "האלמנה מסנט פייר". מסיבה זו ביצירות שונות נוהגת דמות התליין לכסות לעיתים קרובות את פניה בעזרת מסכה או ברדס.

ביפן, תליינים נחשבו כחלק מהבוראקומין, מעמד חברתי שנחשב תת-אנושי בתקופה הפיאודאלית.

באימפריה העות'מאנית, רק צוענים יכלו להיבחר לתפקיד התליין, מתוך תפיסה חברתית שאנשים המבצעים את התפקיד דינם גיהנום בעולם הבא.

בבריטניה, משפחת התליינים המפורסמת ביותר היא פיירפוינט, ממנה יצאו, בין השנים 1902–1956, שלושה תליינים - הנרי, אחיו תומאס ובנו של הנרי, אלברט.

ג'ובאני בטיסטה בוגאטי כיהן בתפקיד תליין רשמי של מדינת האפיפיור במשך כ-70 שנים.

## הכשרה
חוקר שקרא חומר הדרכה לתליינים בריטים טוען כי חוק עונש מוות יחייב את הקמתה של מכללה שתכשיר תליינים, ולאחר התמחות תעניק תעודת־סיום מקצועית.

## קישורים חיצוניים

* 
* 

## הערות שוליים

קטגוריה:מקצועות המשפט
קטגוריה:הוצאה להורג
ישראל מני

**ישראל מני** (1 באפריל 1887 - 26 ביוני 1966) היה משפטן, עיתונאי ואיש חינוך יליד חברון, ששימש שופט מחוזי בימי המנדט הבריטי.

## קורות חיים
ישראל מני נולד בשנת 1887 בחברון, כבן למשפחת מני הידועה. אביו היה ר' שלום יחזקאל מני וסבו ר' אליהו מני, מחשובי רבני עיראק במאה ה-19 שעלה לארץ ישראל והתיישב בחברון.

בילדותו קיבל חינוך מסורתי בתלמוד תורה וישיבה בחברון, ולאחר מכן רכש השכלה כללית בבית ספר כל ישראל חברים בירושלים. לאחר שהשלים את לימודיו התיכוניים בהצטיינות נשלח ל"בית המדרש למורים" (ENIO) של כי"ח בפריז להכשרה בהוראה. בשנת תרס"ז (1906) השלים את הסמכתו כמורה, חזר לארץ ישראל, וקיבל את עבודתו הראשונה בבית הספר של כי"ח בירושלים. לאחר שנה עבר ללמד בבית ספר מקוה ישראל ביפו.

בשנת תר"ע (1910) נסע בשנית ללימודים בצרפת, ולמד משפטים באוניברסיטת פריז. בשנת 1915 הוסמך לדוקטור למשפטים, עם דיסרטציה שעסקה בהיבטים שונים של החוקה של פורטוגל. לאחר השלמת לימודיו נסע אחרי אחיו הרופא ד"ר משה מני לטנג'יר שבצפון מרוקו, שם עבד כעורך דין וכתב באופן קבוע עבור העיתון היהודי-מרוקאי "לה ליברטה" (La Liberté; אל-חוררייא) בגרסתו הצרפתית. כמו כן שימש כמחנך עבור ילדיו של השליט העלאווי מולאי חפיז עד שנת תר"פ (1920).

לאחר שהותו במרוקו שב לארץ ישראל ועסק בעריכת דין. ב-1 בינואר 1921 מונה לשופט בבית משפט השלום של המנדט הבריטי בצפת ובטבריה. בשנת 1926 עבר לבית משפט השלום בחיפה. ב-4 בדצמבר 1929 נתמנה לחבר בבית המשפט לקרקעות ביפו, ובשנת 1932 נתמנה לשופט בבית המשפט המחוזי בעיר. בשנת 1936 היה לשופט היהודי הראשון בבית המשפט המחוזי שייסד השלטון הבריטי בתל אביב, ובתפקיד זה כיהן במשך כעשור, עד שפרש לגמלאות בשנת 1946.

למני ולאשתו שמחה נולדו שלושה בנים ובת. ב-6 במאי 1948 הועמד מני לדין ביחד עם אשתו, בפני בית הדין העליון של מרכז המפקד לשרות העם, באשמת סיוע לבניו, התאומים שלום ואליהו מני בני ה-19, לערוק מהארץ על מנת לא להיות מגויסים ל"הגנה". הם הורשעו ונידונו לקנס כולל של 750 לא"י, שבהמשך הוגדל ל-1,000 לא"י.

בנוסף לתפקידו כשופט היה פעיל באגודות ציבוריות שונות, וכיהן כיושב הראש של ועד אגודת "שוחרי האוניברסיטה העברית בתל אביב".

נפטר ב-26 ביוני 1966 ונקבר בבית העלמין קריית שאול. היה נשוי לשמחה בת משה לוי ולהם ארבעה ילדים: נשיא אוניברסיטת תל אביב וסגן יו"ר טבע לשעבר האורולוג פרופ' משה מני, ד"ר אליהו מני, עו"ד שלום מני וכרמלה מני.

## ממאמריו בעיתונות

*L'idéal juif, La Liberté, July 09, 1915.
*Le mouvement national juif, La Liberté, July 30, 1915.
*L'enseignement de l'histoire juive, La Liberté, December 31, 1915.
*Le philosophe et la guerre, La Liberté, January 01, 1916.
*La vieille rengaine antisémite, La Liberté, August 25, 1916.
*L'education physique de nos enfants, La Liberté, September 08, 1916.


## קישורים חיצוניים
* 
* 

## הערות שוליים

קטגוריה:משפחת מני
קטגוריה:חברון: אישים בתקופה העות'מאנית ובתקופת המנדט
קטגוריה:שופטים בתקופת המנדט הבריטי
קטגוריה:שופטים ביישוב
קטגוריה:עורכי דין ביישוב
קטגוריה:עורכי דין יהודים מרוקאים
קטגוריה:אנשי היישוב ילידי הארץ
קטגוריה:עיתונאים יהודים מרוקאים
קטגוריה:אנשי חינוך יהודים מרוקאים
קטגוריה:אנשי חינוך ביישוב
קטגוריה:בוגרי בית ספר אליאנס (ירושלים)
קטגוריה:סגל בתי ספר של כל ישראל חברים
קטגוריה:אישים הקבורים בבית הקברות קריית שאול
קטגוריה:בעלי תואר דוקטור מאוניברסיטת פריז
קטגוריה:ישראלים שנולדו ב-1887
קטגוריה:ישראלים שנפטרו ב-1966
הגן הבוטני של מילאנו

ממוזער|שמאל|250px|הגן הבוטני הנמצא בסמוך למרכז העיר - מראה בחורף
**ה[[גן בוטני|גן הבוטני]] של [[מילאנו]]** (**Orto Botanico di Brera**), המשתרע על פני שטח של 5,000 מ"ר וכולל כ-300 מיני צמחים, נמצא מאחורי הגלריה לאומנות בררה (Pinacoteca di Brera) ב-Via Brera 28 שבמרכז מילאנו. הוא מופעל על ידי אוניברסיטת מילאנו ופתוח לציבור בימי השבוע ללא תשלום (לא כל השנה).

הגן נוסד על ידי פולגנציו ויטמן (Fulgenzio Vitman) בשנת 1774, בעת שלטונה של הקיסרית האוסטרית מריה תרזה. בעת הקמתו היו בגן צמחי מרפא, אשר שימשו את הסטודנטים לרפואה ולרוקחות. בשנת 1998 שוקם הגן, לאחר שהוזנח תקופה ארוכה. יחד עמו, הוקם מצפה הכוכבים המצוי במקום.
הגן בנוי מערוגות צמחים מלבניות, אשר מגודרות על ידי לבנים. כן מצויה בה בריכה אליפטית מהמאה ה-18 וחממה, המשמשת היום את האקדמיה לאומנות יפה. בנוסף למינים הבוטנים אשר עיצובם התבסס על הארכיטקטורה של העבר, כגון אלו המיוחסות לג'וזפה פיארמריני, מצויה בגן בריכה מהמאה ה-18 שבה הם גדלים אירוסים ונימפאות.

חלקות הגן הן אלו:
* ערוגות עם צמחים עשביים.
* ערוגות של מרווה.
* עצים לתועלת האדם: מזון ושימושים אחרים.
* אוסף של צמחים בעלי פקעות.
* צמחים אדמוניתיים.
בין הצמחים המצויים בה: אחד העתיקים מבין עצי גינקגו דו-אונתי באירופה, ועצים מהמינים Firmiana simplex,  Juglans nigra,  Pterocarya fraxinifolia ו-טיליה

## גלריה

File:" 12 - ITALY - Milan Design Week (Fuorisalone) The Secret Garden 05.JPG| הכניסה לגן
File:Hydrangea orto botanico milano 01.JPG|Hydrangea macrophylla
File:Hydrangea orto botanico milano 02.JPG
File:Hydrangea orto botanico milano 03.JPG|Dryopteris erythrosora
File:Hydrangea orto botanico milano 04.JPG
File:Hydrangea orto botanico milano 05.JPG |Hosta plantaginea
File:Hydrangea orto botanico milano 06.JPG
File:Hydrangea orto botanico milano 07.JPG


## קישורים חיצוניים

* 
* אתר אוניברסיטת מילאנו: המכון האסטרונומי והגן הבוטני

מילאנו
קטגוריה:מילאנו
ויגו קמפמן

**ויגו אולפרט פישר קמפמן** (בדנית: **Viggo Olfert Fischer Kampmann**; 21 ביולי 1910 – 3 ביוני 1976) היה ראש ממשלת דנמרק בשנים 1960–1962.

## ביוגרפיה
קמפמן נולד בפרדריקסברג שבדנמרק. ב-1934 סיים לימודים לתואר ראשון בכלכלה ובמדע המדינה באוניברסיטת קופנהגן. עבד בשירות המדינה בארצו ובשנים 1938 עד 1948 שימש כמזכיר ועדת המיסים הממשלתית. במקביל היה מזכיר ועדת השרים לענייני כספים.

בימי הכיבוש הגרמני של דנמרק במלחמת העולם השנייה היה קמפמן פעיל בשורות המחתרת הדנית. 

לאחר המלחמה עבד בנציבות המיסים הדנית. היה יושב ראש המזכירות הכלכלית של ממשלת דנמרק ויושב ועדת התקציבים הממלכתית.

### קריירה פוליטית
ב-1953 נבחר קמפמן לראשונה לפרלמנט של דנמרק בשורות המפלגה הסוציאל-דמוקרטית.  

כיהן כשר האוצר במשך כחודש בשנת 1950 ושוב משנת 1953 ועד 1960. בתפקידו זה מילא תפקיד פעיל בקבלת חוק הפנסיות הלאומי בשנת 1956.

לאחר מותו של ראש הממשלה הנס כריסטיאן הנסן בא קמפמן במקומו. כיהן כראש ממשלת דנמרק וכמנהיג המפלגה הסוציאל-דמוקרטית מה-19 בפברואר 1960. לאחר הבחירות הכלליות בדנמרק ב-1960 הרכיב ממשלת מיעוט.

תפקודו של קמפמן כראש ממשלה נפגע עקב הפרעה דו-קוטבית ממנה סבל. מדי פעם היה נוטה לשתיית אלכוהול ונעדר מתפקידו במשך ימים. כלי התקשורת בארצו לא פרסמו תופעות אלו.

ב-3 בספטמבר 1962 פרש קמפמן מתפקיד ראש הממשלה ומנהיג המפלגה הסוציאל-דמוקרטית לאחר שלקה במספר התקפי לב. במקומו מונה לראש ממשלה שר החוץ בממשלתו יאנס אוטו קראג. 

לאחר פרישתו שימש כפרשן פוליטי וכראש נציבות הקבילות על העיתונות בדנמרק.

קמפמן נפטר ב-3 ביוני 1976, בגיל 65.

## קמפמן וישראל
בינואר 1962 ערך קמפמן ביקור בן שישה ימים בישראל. היה זה ביקור ראשון בישראל של אישיות דנית בכירה ובמהלכו הועלתה על נס הצלת יהודי דנמרק מהשמדה במהלך מלחמת העולם השנייה.

## קישורים חיצוניים

ידיעות מאתר עיתונות יהודית היסטורית:
* ויגו קמפמן, ראש ממשלתו של העם הדני האמיץ, חרות 9 בינואר 1962 (ביוגרפיה)
* קמפמן פורש; קראג במקומו, דבר, 2 בספטמבר 1962
* ביקור קמפמן בישראל:
** אורח יקר מגיע לישראל, חרות, 7 בינואר 1962
** ראש ממשלת דנמארק הגיע לביקור בישראל, חרות, 11 בינואר 1962
** ר"מ דניה בטקס קריאת ככר בירושלים על שם ארצו: "ככר זאת תהיה לאות ולסמל לידידות הקיימת בין ישראל ודניה", חרות, 12 בינואר 1962
** ראש ממשלת דניה בנגב ובגליל, חרות, 14 בינואר 1962
** טקס לציון הצלת יהודי דנמרק ייערך היום בתל אביב חרות, 15 בינואר 1962
** ראש ממשלת דנמרק - אורחה של תל אביב, חרות, 16 בינואר 1962
** ר"מ דניה: "הביקור בישראל היה חוויה בלתי נשכחת", חרות, 17 בינואר 1962

קטגוריה:ראשי ממשלת דנמרק
קטגוריה:שרי אוצר
קטגוריה:מתמודדים עם מגבלה נפשית
קטגוריה:דנים שנולדו ב-1910
קטגוריה:דנים שנפטרו ב-1976
Bullrun

**Bullrun** (ידועה גם בכתב גדול **BULLRUN**) היא תוכנית פיצוח הצפנות המופעלת על ידי הסוכנות לביטחון לאומי ומסווגת כסודית ביותר. ל-GCHQ הבריטי תוכנית דומה הנקראת Edgehill. 

דבר קיום התוכנית נחשף לציבור ב-2013, על ידי המדליף ואיש הסוכנות לביטחון לאומי בעברו, אדוארד סנודן. למרות שמסמכי סנודן אינם מכילים מידע מדויק אודות היכולות המדויקות של ניתוח ההצפנות, הם מכילים מצגת של ה-GCHQ משנת 2010, הטוענת כי מידע רב הקיים ברחבי הרשת, אשר לא טופל בשל היותו מוצפן עד אז, הפך לבר פיצוח. מספר פרטים טכניים המתייחסים לתוכנה, הודלפו במסמכי סנודן, אך צונזרו מהתקשורת לבקשת גורמי המודיעין הרשמיים של ארצות הברית.

## אטימולוגיה
השם Bullrun נלקח מקרב בול ראן הראשון,  הקרב הגדול הראשון במלחמת האזרחים האמריקנית, ושמו הנוסף הוא קרב מנאסס. Edgehill קרויה על שם הקרב הראשון במלחמת האזרחים האנגלית אשר התרחש באדג'היל.

## ראו גם
*Fairview
*Dropmire
*Muscular
## קישורים חיצוניים
*מספר שאלות חשובות בלתי פתורות אודות תוכנית ה-Bullrun של ה-NSA
*מסמך מגלה את פעולות ה-NSA כנגד ההצפנות באתר הניו יורק טיימס
*https://www.schneier.com/blog/archives/2013/10/defending_again_1.html
*Cryptography Opening Discussion: Speculation on "BULLRUN" ג'ון גילמור
*https://www.cs.auckland.ac.nz/~pgut001/pubs/crypto_wont_help.pdf
*ה-NSA פיצח הצפנות רשת רבות
## הערות שוליים

קטגוריה:מבצעי הסוכנות לביטחון לאומי
קטגוריה:הצפנה
הר קל

[ממוזער|255px|הר קל (הר קסיוס), מבט משרידי [סלאוקיה פייריה העתיקה; תחריט של ברטלט, 1837]]
**הר קֶל** (בטורקית: **Kel Dağı**; בערבית: **جبل الأقرع** "ג'בל אל-אקרע" - בשתי השפות "ההר הקירח") הוא הר בגבול טורקיה–סוריה ליד שפך האורונטס. ההר מתנשא לגובה של 1,709 מטר ושוכן קרוב לים התיכון.

כתבים אוגריתים מציינים אותו כהר **צפון** (באוגריתית: **𐎕𐎔𐎐** – צפן), הקרוי גם **מרום צפון** ו**צרורות צפון**, הקדוש לאל הכנעני בעל (בעל־צפון) וארמונו המוכסף ניצב בראשו משקיף על הים. במיתולוגיה הכנענית בעל הוא אל הגשמים, הסערות, הברקים והרעמים, אל החיים, שמרווה את פני האדמה. האל בעל היה מוכר גם באפיתט **בעל צפון**. מקום מושבו בראש הר קל מתאים לתפקידיו השונים. כן נקרא ההר "הר **חזי**" או "הר **חזו**" (באכדית: **Ḫa-zi**). היוונים קראו להר **קסיוס** (Κασιος, Kasios), ועליו סגדו ל"זאוס של הר קסיוס" (Zeus Kasios), אל הברק והרעם, הגשם והרוח (המקביל לבעל הכנעני). כמותם סגדו לו גם הרומאים. ההר מופיע בשם Cassius בכתבים בשפות אירופה וכך גם במפות. כל אלה מזוהים עם ג'בל אל-אקרע.

## זיהוי מסורתי כהֹֹר ההר המקראי

החוקר בן המאה ה-14 רבי אשתורי הפרחי (יצחק הכהן) גרס, כי הור ההר הצפוני, ההר המקראי המסמן את גבולה הצפוני של ארץ ישראל, הוא הר קל השוכן צפונית ללטקיה. זאת משום שהעיר "עמה" אשר לשבט אשר  נמצאת ממזרח להר ונקראה בזמנו "עים"; והערים "חלבה" "רחב" ו"חמם" אשר כולן היו שייכות לשבט אשר נמצאו באזור הר זה.

## קישורים חיצוניים

*  "CA'SIUS MONS", Smith's *Dictionary of Greek and Roman Geography*, 1854

## הערות שוליים

קטגוריה:מיתולוגיה כנענית
קטגוריה:הרים מקודשים
קל
קל
קל
קטגוריה:גבול טורקיה–סוריה
רזדאז רקורדז

**רזדאז רקורדז** הוא מותג הקלטות עצמאי שהוקם בשנת 2002 בניו יורק, על ידי המוזיקאי אבישי כהן, וריי ג'פורד, מנהלו האישי.

אבישי כהן החליט להקים מותג פרטי, בדומה למוזיקאי הנודע צ'יק קוריאה שתחת מותגו הפרטי Stretch Records הפיק כהן את ארבעת אלבומיו הראשונים בין השנים 1998–2001, כדי לאפשר לעצמו את מרב החופש והעצמאות, וכמו קוריאה, לטפח אמנים צעירים ולאפשר להם להפיק את אלבומיהם. מטרה נוספת הייתה חוסר המחויבות לסוגה מוזיקלית מסוימת, וכך לאפשר התפתחות והשתלבות במגוון פרויקטים מוזיקליים בעלי אופי שונה. אלבום הבכורה של המותג, Lyla (ספטמבר 2003), נחשב לאקלקטי ביותר באלבומיו של כהן (המזוהה בעיקר עם סוגת הג'אז) והיווה דוגמה לגמישות הסגנונית וההצהרה האקלקטית שמאחורי המותג.

כהן עצמו הוציא שישה מאלבומיו, בין השנים 2003–2008, תחת Razdaz Recordz. אמנים נוספים שאלבומיהם הופקו תחת מותג זה הם סאם בארש, מארק ג'וליאנה, עמוס הופמן, ג'ימי גרין, קרן מלכה ואילן סאלם, כולם השתתפו באלבומיו של כהן ברבות השנים. ההרכבים המלווים את האמנים השונים באלבומם גם הם כוללים לעיתים אמנים שניגנו עם כהן בעבר (למשל שי מאסטרו, איתמר דוארי, אמיר ברסלר) כמו גם כהן עצמו.

ההפצה העולמית של אלבומי המותג נעשית בסיוען של חברות תקליטים נוספות (למשל Sunnyside Records, MCI Records, Nocturne).

מקור השם Razdaz ("רזדז") הוא בכינוי חיבה לאבישי כהן, שאחותו העניקה לו ברבות השנים.

## דיסקוגרפיה

## קישורים חיצוניים
* 
* Conversation with Avishai Cohen, ריאיון עם אבישי כהן על רקע Razdaz Recordz והוצאת האלבום Lyla, מאת פרנץ מצנר, 3 באוקטובר 2003, באתר All About Jazz 

## הערות שוליים

קטגוריה:חברות תקליטים
לוס בריוס

**לוס בריוס** (בספרדית: **Los Barrios**) היא עיר קטנה ורשות מקומית הממוקמת בדרום ספרד. לוס בריוס משתייכת לקומרקה קמפו דה גיברלטר שבמחוז קדיס שבקהילה האוטונומית אנדלוסיה.

על אף שהאזור בכללותו היה מיושב כבר בתקופה הפרהיסטורית, מקורה של לוס בריוס הוא מאוחר יחסית. היא נוסדה בשנת 1704 על ידי פליטים ספרדים שנמלטו מגיברלטר לאחר שנטשו את ביתם, עם כיבושה של גיברלטר על ידי הצי האנגלו-ספרדי במהלך מלחמת הירושה הספרדית.

בעבר הייתה כלכלתה של לוס בריוס מבוססת על חקלאות ודיג, אך כיום היא מתועשת בכבדות.

## דמוגרפיה

לרשות המקומית של לוס בריוס משתייכים 4 פרברים, לוס קורטיחייוס (Los Cortijillos), גואדקורטה (Guadacorte), פלמונס (Palmones) ופואנטה רומנו (Puente Romano).

## קישורים חיצוניים

* 

קטגוריה:אנדלוסיה: ערים
קטגוריה:יישובים שהוקמו ב-1704
המוסד העליון למדע יישומי וטכנולוגיה (דמשק)

**המוסד העליון למדע יישומי וטכנולוגיה** (בערבית: **المعهد العالي للعلوم التطبيقية والتكنولوجيا**; באנגלית: Higher Institute for Applied Science and Technology, ובראשי תיבות: HIAST) היא אוניברסיטה ציבורית בעיר דמשק, בירת סוריה.

המוסד הוקם במהלך שנת 1983, ומציע תואר ראשון ותארים מתקדמים בתחומי הפיזיקה, מתמטיקה, והנדסה ואלקטרוניקה.

HIAST הוא מוסד אקדמי ולא בסיס למחקר צבאי.
על פי מחלקת האוצר האוצר של ארצות הברית, המוסד מספק הכשרה למהנדסים המזוהים עם מרכז סרס, עם התוכנית הסורית לפיתוח נשק להשמדה המונית, וכן תוכניות לפיתוח טילים. מסיבה זו הודיעה ממשלת ארצות הברית על הטלת סנקציות על המוסד.

## בוגרים מפורסמים
* Omran Kouba מתמטיקאי
* מוחמד עלי אל סייד עלי פיזיקאי, מומחה לננוטכנולוגיה.
* נידאל שמעון פיזיקאי תאורטי.
## קישורים חיצוניים
* 

## הערות שוליים

המוסד העליון למדע יישומי וטכנולוגיה (דמשק)
רוקחמן

ממוזער|שינוי לוגו המותג לאורך השנים|235x235px
[ממוזער|מגוון ממוצרי רוקחמן למכירה בחנות ב[רמלה (2022)]]
**רוקחמן בע"מ**, המכונה **מאפיית מַן**, היא מאפייה ישראלית המייצרת בעיקר ופלים ועוגיות.

## היסטוריה
המפעל הוקם ב-1954 בבני ברק על ידי מנחם ופנינה רוקח.

מנחם רוקח עלה לארץ ישראל בשנת 1938 מווינה, שם היה לאביו, אליעזר רוקח, בית חרושת לייצור ופלים, עוגיות ודברי שוקולד. תחילה, הם נכנסו כשותפים במפעל ההיסטורי "ליבר" וייסדו בה את מחלקת הוופלים הראשונה בבית החרושת. מנחם רוקח היה חבר בוועד הפועלים במפעל.

לאחר כ-16 שנה, בשנת 1954, נפרדה החברה מ"ליבר" והקימה בית חרושת קטן לייצור ופלים ועוגיות בבני ברק. בתחילה תפקד כקואופרטיב ולאחר מכן היה לבית חרושת פרטי "מן". מקור השם מן מהשמיים, מתוך הסיפור המקראי של נדודי בני ישראל במדבר. כל עבודות הייצור, אשר נעשו ידנית, בוצעו על ידי מנחם ומספר עובדים מצומצם, בזמן שאשתו פנינה הייתה משווקת את מוצרי החברה ברכבה בכל רחבי הארץ. היא עשתה זאת באמצעות רכב הסוסיתא שלה ולאחר שנים הוחלפה המכונית במשאית.

בשנת 1963 רכשה החברה את התנור האוטומטי הראשון ומכונה למריחת הקרם שעל הופל. באותן שנים שלאחר תקופת הצנע ותוך כדי מלחמות ישראל, תהליכי הייצור השתכללו, כושר הייצור והביקוש גדלו ועובדים נוספים הצטרפו למפעל – על כן נדרשה החברה לגדול ולהתרחב והוקמו שתי קומות נוספות לבית החרושת.

בתחילת שנות ה-90 עברה החברה למשכנה החדש באזור התעשייה של רמלה, והפכה למפעל מודרני ומשוכלל המשתרע על שטח של 13 דונם. המעבר למקום גדול ומרווח אפשר לחברה לגדול ולהתרחב עם פס ייצור חדיש של עוגיות, בנוסף לשני פסי ייצור של ופלים ועוד אחד לציפוי.

בשנת 2012 השיקה החברה סדרת עוגיות חדשה בשם קוקילה.

בשנת 2024 השיקה מן מארז בקופסת פח של 25 מצופים לכבוד 70 שנה לחברה.

## כיום
על פי נתוני נילסן לסוף 2013, ופלים מן הוא מותג הוופלים השני בגודלו בישראל (בנתח שוק כמותי), לוופלים ועוגיות מן אחיזה חזקה בשוק החרדי, הודות להכשר הרב לנדא. למוצרים יש הכשר גם של הרב יחיאל אבוחצירא רב העיר רמלה. בנוסף, לחברה ייצוא נרחב לקהילות יהודיות ברחבי העולם, בהן בארצות הברית, קנדה, אירופה, מקסיקו, רוסיה ואוסטרליה.

החברה מנוהלת על ידי ילדיהם של מנחם ופנינה – ציפי פקר ואלעזר רוקח, ביחד עם הבנים אבי פקר ושגיא רוקח, אשר הצטרפו לניהול החברה.

כלל המוצרים הם פרווה וכמעט כולם טבעונים, בעלי תקן vegan friendly.

## קישורים חיצוניים
* 
* ופלים ועוגיות מן בתוכניתו של דידי הררי על מפעלים "כחול-לבן"
* 

## הערות שוליים

קטגוריה:בני ברק: חברות
קטגוריה:מאפיות בישראל
קטגוריה:מאפיות כשרות
קטגוריה:רמלה: חברות
קטגוריה:ישראל: חברות שהוקמו ב-1954
גרמאניה

300px|ממוזער|שמאל|תיאור של גרמאניה הגדולה בתחילת המאה ה-2
**גרמאניה** (ביוונית: **Γερμανία**) היה המונח היווני והרומי בעת העתיקה שהתייחס לאזור הגאוגרפי שאוכלס בעיקר על ידי אנשים ממוצא גרמאני. המונח היה בשימוש בעיקר כדי לתאר את האזור שמתוחם ממזרח לנהר הריין וצפונית לדנובה ובדרום על ידי נהר הוולטאבה. האזורים מערבית לריין היו בעיקרם קלטים (ובמיוחד גאלים) ונהפכו לחלק מהאימפריה הרומית לאחר מלחמת גאליה באמצע המאה ה-1 לפנה"ס. החל במאה ה-19 ישנן התייחסויות של היסטוריונים לאזור זה בשם "גרמאניה החופשית" (Germania libera), כהתייחסות לאזור גרמאניה שלא היה תחת שלטון רומאי; אולם שם זה אינו נמצא במקורות העתיקים, וככל הנראה השימוש בו הושפע מהתעוררות רעיון הלאומיות בין המאות ה-18 וה-19.

ישנן עדויות כי היו שבטים שכונו "גרמאניים" אשר ישבו ממערב לריין, וייתכן כי אלו היו המקור לשם זה. החל במאה ה-2 לפנה"ס לכל המאוחר נחשב אזור זה כחלק מגאליה, עד שהפך לחלק מהאימפריה הרומית באופן חלקי. שבטים אלו היו השבטים הגרמאניים אשר ישבו באזור שכיום נמצא במזרח בלגיה, דרום מזרח הולנד ונמתח מעט לתוך גרמניה לכיוון הריין.

במהלך הקמת האימפריה הרומית, סוכלה כוונתו של אוגוסטוס לספח אזור זה בעקבות הכישלון הרומאי בקרב יער טויטובורג, ולפיכך ממשיכו טיבריוס הסיג את הכוחות הרומיים לגדה הדרומית של הריין, וכך נותר אזור זה מחוץ לשליטה הרומית.

[300px|ממוזער|שמאל|מפה של [האימפריה הרומית וגרמאניה במאה השנייה לספירה]]

האסטרואיד 241 Germania  נקרא על שם אזור זה.

## קישורים חיצוניים

קטגוריה:הולנד: היסטוריה
קטגוריה:דנמרק: היסטוריה
קטגוריה:פרובינקיות רומיות
קטגוריה:גאליה
קטגוריה:קצרמר גאוגרפיה
קטגוריה:מקומות שעל שמם כוכב לכת מינורי
קו (כתב עת)

**קו, כתב עת לאמנות וספרות – צורות ותכנים חדשים** הוא כתב עת ישראלי לאמנות וספרות שהופיע בין השנים 1965–1970 בישראל והקיף 12 גיליונות. את כתב העת ערכו יונה פישר, רחל שפירא ודן עומר והוא עסק באמנות אוונגרדית, באדריכלות, ספרות ועוד.

בגליונותיו הראשונים פרסם כתב העת מניפסטים מתורגמים של הפוטוריזם (אוקטובר 1966) ושל הסוראליזם (ינואר 1967).

בין השנים 1980–1990 ראו אור 10 גיליונות נוספים של כתב העת. בשנת 2004 יצא לאור גיליון של כתב העת "המעורר", בהוצאת גלריה דביר, שנקרא "קו המעורר", והיווה מחווה לכתב העת.

## הערות שוליים

קטגוריה:ישראל: כתבי עת לאמנות
מקס לידטקה

**מקס לידטקה**, (בגרמנית: **Max Liedtke**; 25 בדצמבר 1894 – 1955) היה עיתונאי גרמני וקצין בצבא גרמניה. הוא הוכר כחסיד אומות העולם עקב התנגדותו לחיסול כלל האוכלוסייה היהודית בגטו של פשמישל שבמזרח פולין.

## קורות חייו
### ראשית הקריירה
לידטקה נולד ב-Preussisch Holland שבפרוסיה המזרחית (כיום - פסלק Pasłęk בפולין). אביו היה כומר לותרני. הוא סיים בית ספר תיכון בגומבינן (Gumbinnen, כיום גוסב שברוסיה) והחל ללמוד תאולוגיה לותרנית באוניברסיטת קניגסברג, אך כאשר פרצה מלחמת העולם הראשונה גויס לצבא הקיסרי הגרמני. לאחר המלחמה עבד כעיתונאי והתקדם להיות העורך הראשי של עיתון מקומי בגרייפסוואלד (Greifswald). ב-1935 פוטר מתפקידו כעורך בגלל גישתו הביקורתית כלפי הנאצים. ב-1939 גויס לידטקה לצבא הגרמני, הוורמאכט, והוצב בפולין, בבלגיה ובפיראוס שביוון.

### פרשת פשמישל
ביולי 1942 מונה לידטקה כמפקד הצבאי של פשמישל. ביום 26 ביולי 1942, האס אס, הגסטפו וה-GPK (משטרת החזית) התכוננו לפתוח במבצע ה"ישוב מחדש" הגדול הראשון נגד יהודי גטו פשמישל, כחלק ממבצע ריינהרד. שלישו של לידטקה, אלברט בטל (Battel), דרש שיהודים העובדים עבור הצבא הגרמני לא יגורשו, והורה לחסום את הגשר מעל נהר סן, דרך הגירוש היחידה מהגטו. כאשר האס אס ניסו לחצות לצד השני של הנהר, איימו חיילי הוורמאכט בפיקודו של לידטקה לפתוח באש אלא אם ייסוגו. בשעות אחר הצהריים של אותו יום ניתן ההיתר, ויחידה צבאית בפיקודו של בטל נכנסה לאזור המגודר של הגטו ופינתה 80–100 יהודים ובני משפחותיהם לצריפים במפקדה הצבאית המקומית. ליהודים אלה ניתנה חסות של הוורמאכט וכך היו מוגנים מגירוש למחנה ההשמדה בלז'ץ.
לידטקה הודח מתפקידו כמפקד צבאי של פשמישל ב-30 בספטמבר 1942, ככל הנראה בגלל התקרית הזאת. הוא הוצב לארמיית הפאנצרים ה-1, שלחמה באזור הקווקז. לידטקה המשיך בשירות צבאי ובתחילת 1945 פונה לבורנהולם (Bornholm). לאחר סיומה של מלחמת העולם השנייה, הוא הועבר לברית המועצות ונידון על פשע מלחמה שבוצעו לכאורה ברוסיה. לידטקה מת במעצר הסובייטי בשנת 1955.
ב-24 ביוני 1993 הכיר יד ושם באופן רשמי בלידטקה כחסיד אומות העולם.

## קישורים חיצוניים

* רשימת חסידי אומות עולם מגרמניה, באתר יד ושם 
* 

קטגוריה:גרמנים חסידי אומות העולם
קטגוריה:אנשי צבא גרמנים במלחמת העולם הראשונה
קטגוריה:אנשי הוורמאכט
קטגוריה:מצילים בשואה: פולין
קטגוריה:גרמנים שנולדו ב-1894
קטגוריה:גרמנים שנפטרו ב-1955
תעשו לי מקום

**תעשו לי מקום** הוא אלבום הבכורה של הראפר הישראלי איזי. ב-12 בדצמבר 2012 שוחרר האלבום להאזנה באתר יוטיוב, וב-17 בינואר 2013 החל להימכר בחנויות. האלבום הופק במלואו על ידי ג'וזף (חבר בהרכב Http). באלבום התארחו האומנים: שירה גבריאלוב, נצ'י נצ', קאשי, דין כהן, בוקה והצמד עידו בי וצוקי. האלבום כולל שירים סאטיריים לצד שירי מחאה. שירי האלבום צברו מעל ל-25 מיליון צפיות ביוטיוב.

## רקע
הסינגל הראשון מהאלבום, "כלבויניקית", פורסם בעמוד היוטיוב הרשמי של איזי ב-3 באפריל 2011. הסינגל גרף הצלחה גדולה בקרב בני הנוער ופרץ לאיזי את הדרך למיינסטרים. הסינגל הוא שיר אהבה לחברתו דאז שירה גבריאלוב. לסינגל נעשה רמיקס רשמי על ידי צמד הדי-ג'יים שוהם וגבריאל, אשר שוחרר ב-6 במאי 2011. ב-9 באוגוסט 2011 איזי הוציא לאור את הסינגל השני מהאלבום, "כולי בהיי". ב-22 בספטמבר 2011 יצא לאור הקליפ של השיר.

לאחר הוצאת הסינגל השני איזי הוציא לאור את השירים: "מה שעושה לך טוב", "כמו כישוף" (אשר שוחרר כקליפ), "כשהעולם יעצור" (שבו הוא מארח את שירה גבריאלוב), "חיים רק פעם אחת" (הופק על ידי הדי ג'יי דין כהן) ו"לא נורמלי" (שבו התארחו והפיקו הצמד עידו בי וצוקי). ב-12 בדצמבר 2012 איזי הוציא לאור את שאר שירי האלבום לעמוד היוטיוב שלו. ב-17 בינואר האלבום החל להימכר בחנויות השונות.

ב-21 וב-22 בינואר 2013 איזי ערך שני מופעי השקה לאלבום הבכורה שלו ברידינג 3 בתל אביב. במופעים התארחו האומנים: קאשי, נצ'י נצ', דין כהן, קטלין רייטר, שירה גבריאלוב ואליעד נחום. לאחר הופעות ההשקה ברידינג 3, איזי ערך גם הופעות השקה בהיכל התרבות בבאר שבע ובמועדון הביט שבחיפה.

## רשימת רצועות

## קישורים חיצוניים

קטגוריה:אלבומים בעברית
קטגוריה:אלבומי היפ הופ ישראליים
הילדה החולה

ממוזער|הילדה החולה, 1885-6שמן על בד120 x 118.5 ס"מהגלריה הלאומית, אוסלו
"**הילדה החולה**" (בנורווגית: **Det Syke Barn**) היא סדרה בת שישה ציורים וכמה הדפסים מאת הצייר הנורווגי אדוורד מונק, שנוצרו בין השנים 1885–1926. עבודות אלו מתארות ילדה חולה היושבת במיטתה.

## היסטוריה
במרכז סדרת הציורים "הילדה החולה" מופיע ייצוג של יוהנה סופי, אחותו של הצייר, שנפטרה ממחלת השחפת בשנת 1877, בהיותה בת 15. יוהנה מתוארת כשהיא יושבת במיטתה, נשענת על כר גדול ולצדה אשה בעלת שער כהה המרכינה את ראשה. ייתכן כי אשה זו היא קארן ביולסטאד (Karen Bjolstad), דודתה של יוהנה, שטיפלה בה לאחר מות האם.

למרות אופיו האוטוביוגרפי של הציור, הרי תיאורים של ילדים חולי שחפת היוו נושא מקובל באמנות האירופית באותה עת. במכתב משנת 1930 למנהל הגלריה הלאומית באוסלו כתב מונק כי "בהקשר ל'הילדה החולה', אני סבור שהיה זה 'עידן הכריות'. ציירים רבים יצרו ציורים של ילדים חולים שעונים על כריות."

מונק יצר שש גרסאות שמן לציור זה, כשהראשונה הושלמה בין השנים 1885–1886 ונחשבה כציור הכנה (Study). שלושה מציורים אלו נמצאים כיום באוסלו (1885-6; 1925; 1927), אחד בעיר גוטנברג שבשוודיה (1896), אחד בסטוקהולם (1907) ואחד בלונדון (1907). בנוסף, יצר מספר גרסאות בליתוגרפיה, תצריב ובמחט יבשה (drypoints). הראשונה מביניהן נוצרה בשנת 1892.

## תיאור
הציור "הילדה החולה" מציג את הילדה שעונה על כר גדול, פניה בפרופיל והיא פונה אל עבר אשה המרכינה ראשה. סדרת הציורים מתאפיינת בגוונים ירקרקים של בגדי הדמויות ושל השמיכה שעל המיטה, המעניקים את הגוון השולט לציורים. ראשה של הילדה מודגש על ידי הכר הלבן, המבודד את ראשה משאר הפורמט.

על אף בשולי הפורמט מופיעים חלקים של רהיטים, כגון פינת שולחן ועליה כוס, הרי מונק יצר קומפוזיציה המדגישה את הסטטיות של הדמויות.

סגנון הציור הוא אקספרסיבי בבחירת הגוונים, המעניקים לציור גוון דרמטי, ובמשיכות המכחול ההולכות והופכות חופשיות יותר במהלך השנים.


Munch Det Syke Barn 1885-86.jpg| גרסת 1885–1886
Munch The Sick Child 1894 Etching.jpg| גרסת 1894
Munch Det Syke Barn 1896.jpg|גרסת 1896
Edvard Munch - The Sick Child I - Google Art Project.jpg| גרסת 1896
Edvard Munch - The sick child (1907) - Tate Modern.jpg|גרסת 1907
MunchDaskrankeMaedchen.JPG| גרסת 1925



## קישורים חיצוניים
*הילדה החולה, 1885-6, באתר הגלריה הלאומית, אוסלו (באנגלית)
*הילדה החולה, 1907, באתר גלריית טייט (באנגלית)
*הילדה החולה, ליתוגרפיה, 1896, באתר המוזיאון לאמנות מודרנית (באנגלית)
*הילדה החולה, מחט יבשה, 1894, באתר המוזיאון הבריטי (באנגלית)

## הערות שוליים

קטגוריה:ציורים
קטגוריה:ציורי שמן
קטגוריה:נשים בציור
קטגוריה:אדוורד מונק: ציורים
קטגוריה:סדרות ציורים
פרוטו-פמיניזם

**פרוטו-פמיניזם** (או: **טרום-פמיניזם**) הוא מונח המתאר תנועות או אישים שדגלו בערכי הפמיניזם, עוד קודם להגדרת המושג, ולרוב ללא קשר לפמיניזם המודרני. לעיתים משמש המונח גם לפמיניזם מן המאה ה-18 וה-19.

## [[יוון העתיקה]]
אפלטון בספרו "*[[המדינה (דיאלוג אפלטוני)|המדינה]]*" מגדיר את תפקיד הנשים בעיניו:

במדינתו האידיאלית של אפלטון, הנשים והגברים נושאים בזכויות ובמטלות שוות, כשההבדל היחיד בעיניו הוא ההבדל הפיזי ביניהם, כשהגברים חזקים יותר מן הנשים.

## המזרח התיכון

פרופ' שולמית שחר מצביעה על העובדה כי קודם עליית האסלאם הייתה נפוצה תופעת נשות העסקים. כדוגמה היא מציגה את ח'דיג'ה אשת מוחמד, שהיותה אשת עסקים מצליחה הייתה נורמה ולא יוצאת דופן. לאחר האסלאם, היא טוענת, נעלמה התופעה ללא שוב, עד לעת המודרנית. עם זאת, ניתן למנות מספר תאולוגים איסלאמיים בולטים שטענו לשוויון (אם כי חלקי) בין גברים לנשים, למשל: אבן ערבי טען כי נשים יכולות להגיע לאותם דרגות רוחניות כגברים. אבן עסאכר כתב כי נשים יכולות ללמוד, להשכיל ולקבל תארים אקדמאיים ולשמש כמורות. אבן רושד בן המאה ה-12 טען כי נשים זהות לגברים בכל התחומים, ומסוגלות לבצע את כל התפקידים שאותם מבצעים הגברים.

## ימי הביניים והרנסאנס
לפרוטו-פמיניזם בימי הביניים חשיבות רבה, בעיקר בגלל השפעתו העקיפה והישירה על הפמיניזם המודרני. בין השאר ניתן למנות את הסופרת מארי דה פרנס בת המאה ה-12, המשוררת הונציאנית קריסטין דה פיזאן בת המאה ה-14 מחברת הספר עיר הגבירות, לאורה צ'רטה סופרת של המאה ה-15, קתרין מאראגון והפילוסוף בן חצרה חואן לואיס ויוס שטען לזכות הנשים להשכלה, כמו גם רודולף אגריקולה בן התקופה.

## המאה ה-17
מארי דה גורנה, חברתו ועורכתו של מישל דה מונטן, פרסמה ב-1622 את חיבורה "שוויון בין גברים לבין נשים" וב-1626 את "תרעומת הנשים", שני חיבורים פמיניסטיים. פרנסואה פולה דה לה-בארה (François Poullain de la Barre) פרסם ב-1673 את ספרו "*De l'égalité des deux sexes*" ("לשוויונם של שני המינים").

לאחר פרסום פמפלט מיזוגיני בשם "The arraignment of lewd, idle, froward, and unconstant women" ("כתב האישום של נשים זנותיות, עצלות, קשות-לב ובלתי ממושמעות") פרסמה נערה צעירה בשם רייצ'ל ספט, ביתו של כומר מקומי, מאמר נגדי. המאמר הכתוב היטב, טען לשוויונם של הנשים לעומת הגברים, ונכתב היטב תוך הפגנת ידע נרחב ורטוריקה מעולה. בנוסף לדעה הייחודית שהוצגה במאמר, באופן נדיר נכתב המאמר תחת שמה האמיתי של הכותבת, ולא תחת פסבדונים.

מעט מאוחר יותר, במחצית השנייה של המאה ה-17 פעלה וכתבה מרי אסטל, שני ספריה הידועים ביותר: "A Serious Proposal to the Ladies, for the Advancement of Their True and Greatest Interest" (הצעה רצינית לגברות, לקידום האינטרס האמיתי והעליון שלהן) (1694) ו-"A Serious Proposal, Part II" (הצעה רצינית, חלק שני) (1697). בספריה היא פורשת את משנתה בדבר מתן חינוך לנשים, דבר שבתקופתה נחשב כצעד נועז. מעט קודם לה, המלומדת ההולנדית-גרמנית אנה מריה ואן סכורמן פרסמה אף היא ספר בו קראה לחינוך לנשים.

## לקריאה נוספת
* שולמית שחר, **המעמד הרביעי: האשה בחברת ימי-הביניים**, הוצאת דביר, 1983

## הערות שוליים

קטגוריה:פמיניזם
*
סעיף 8

**סעיף 8** הוא (באנגלית: **Section 8**) כינוי לקטגוריית סעיפים של שחרור מן הכוחות המזוינים של ארצות הברית, כאשר חייל אינו מתאים לשירות בגלל הפרעות נפשיות. כאשר חייל משוחרר מן הכוחות המזוינים של צבא ארצות הברית מסיבות נפשיות, או שהוא מתנהג כמי שיש לו הפרעות נפשיות, אומרים עליו כי "הוא בסעיף 8".

## מקור המונח
המונח מגיע מתקנות מספר 615-360 של צבא ארצות הברית במהלך מלחמת העולם הראשונה, שם סעיף 8 פקד על שחרור אלו שאינם כשירים נפשית לשירות צבאי.

בשנת 1950 שחרור בעזרת סעיף 8 ניתן לכל חייל או חיילת שנתגלה כי הם הומוסקסואלים. בנוסף לקלון המתלווה לשחרור על ידי סעיף 8, בוטלו לחיילים הללו הטבות ותיקי מלחמת העולם השנייה.

בצבא האמריקני פסקו מלעשות שימוש בשחרור על פי סעיף 8 כדי לשחרר חיילים מסיבות פסיכולוגיות או פסיכיאטריות ובמקום משתמשים בתקנות ההפרדה 635-200 של השירות הפעיל. בפרק 5, פסקה 13 נכתב כי יש לשחרר את החיילים שאובחנו בצורה רפואית הסובלים מהפרעת אישיות.

## הפיכת המונח לנפוץ
המונח נעשה נפוץ בעקבות סדרת הטלוויזיה "מ.א.ש", שם רב-טוראי קלינגר ניסה לקבל שחרור בעזרת סעיף 8 אך לבסוף זנח את מאמציו.

גם בסרט "מטאל ג'אקט", המגויס לאונרד לורנס הידוע בכינוי "גומר פייל" הופך לבלתי יציב בעליל כתוצאה מההתעללות של מדריך האימונים.

## ראו גם
*פרופיל 21

## הערות שוליים

קטגוריה:סלנג צבאי
צונג-דאו לי

**צונג-דאו לי** (באנגלית: **Tsung-Dao Lee**, בכתב סיני: **李政道**; 24 בנובמבר 1926 – 4 באוגוסט 2024) היה פיזיקאי אמריקאי ממוצא סיני. ב-1957, בגיל 31, זכה יחד עם צ'ן-נינג יאנג בפרס נובל לפיזיקה על עבודתם בנושא אי שימור הזוגיות של הכוח הגרעיני החלש. החל משנת 1953 לימד באוניברסיטת קולומביה עד לפרישתו ב-2012.

לי היה מהצעירים ביותר שקיבלו את פרס נובל לפיזיקה, צעירים ממנו היו רק ויליאם לורנס בראג (בגיל 25) וורנר הייזנברג (בגיל 30). לי ויאנג היו הסינים הראשונים שזכו בפרס נובל.

## ביוגרפיה
נולד בשאנגחאי ב-24 בנובמבר 1926. אביו עבד בתעשיית הכימיקלים. ב-1943 החל לימודי הנדסה כימית באוניברסיטת ג'ג'יאנג אך עבר למחלקה לפיזיקה ובה למד בשנים 1944-1943. בעקבות המלחמה נאלץ לעבור ל"אוניברסיטה הלאומית המאוחדת של דרום המערב", איחוד של מספר אוניברסיטאות שהתקיים בזמן המלחמה. ב-1946 עבר לאוניברסיטת שיקגו שם החל לימודי דוקטורט וב-1950 הגיש את עבודת הדוקטורט, בהנחיית אנריקו פרמי. שימש תקופה כחוקר באוניברסיטת קליפורניה בברקלי וב-1953 מונה לפרופסור באוניברסיטת קולומביה, שם נשאר עד פרישתו.
בתחילה חקר מודל פתיר של תורת שדות קוונטית הידוע כמודל לי. לאחר מכן עבר להתמקד בפיזיקת חלקיקים, ובפרט חקר את הקאון.

הקאונים הנייטרליים נתגלו לראשונה בשנות ה-40 המאוחרות, הם תויגו כמזוני t ו-q, ודעיכתם הייתה תעלומה גדולה, ונקראה 'חידת ה-τ–θ'. לשני החלקיקים הייתה מסה זהה, והדבר היחיד שהיה שונה ביניהם היה תהליך הדעיכה שלהם והעובדה שלשני סטים נפרדים של תוצרי התפרקות הייתה זוגיות שונה. בשנת 1956 הציעו לי ויאנג שזוגיות לא צריכה להישמר באינטראקציות חלשות (אינטראקציות חזקות ואלקטרומגנטיות משמרות את הזוגיות). לאחר שבשנת 1957 צ'ין-שיונג וו הציגה אימות ניסויי להשערה זו בהתפרקות בטא של קובלט, זכו השניים בפרס נובל לפיזיקה על עבודתם.

מעבר לפיזיקת חלקיקים, לי היה פעיל בפיזיקה סטטיסטית, באסטרופיזיקה, בהידרודינמיקה, במערכות מרובות עצמים, במצב מוצק ובכרומודינמיקה קוונטית על סריג.

ב-1983 כתב מאמר תחת הכותרת "שמא הזמן הוא משתנה בדיד דינמי?", המאמר גרר סדרה של פרסומים על ידי לי ועמיתיו סביב ניסוח יסודות הפיזיקה באמצעות משוואות הפרש.

ב-1975 לי ועמיתיו ייסדו את התחום של סוליטונים לא טופולוגיים, דבר שהוביל לעבודתו על כוכבים סוליטונים ועל חורים שחורים במהלך שנות ה-80 וה-90.

בשנים 1997–2003 היה ראש מרכז המחקר RIKEN-BNL שפעל לבניית מחשבי-על לצורך חישובים של כרומודינמיקה קוונטית על סריג. ב-1998 הגיעו ל-1 טרהפלופס וב-2001 הגיעו ל-10 טרהפלופס.

עבד יחד עם ריצ'רד פרידברג על פיתוח שיטה חדשה לפתרון משוואת שרדינגר.

נפטר ב-4 באוגוסט 2024.

## קישורים חיצוניים

*  

* פרופסור עדי ארמוני, העולם שבתוך המראה, באתר "מדע גדול, בקטנה", 22 בנובמבר 2017
* הדף של לי, באתר אוניברסיטת קולומביה 
* 

קטגוריה:מהגרים מסין לארצות הברית
קטגוריה:פיזיקאים שעל שמם כוכב לכת מינורי
קטגוריה:זוכי פרס נובל לפיזיקה
קטגוריה:זוכי פרס נובל סינים
קטגוריה:שאנגחאי: אישים
קטגוריה:מעוטרי מסדר השמש העולה
קטגוריה:זוכי מדליית אוסקר קליין
קטגוריה:בעלי תואר דוקטור מאוניברסיטת שיקגו
קטגוריה:סגל אוניברסיטת קליפורניה בברקלי
קטגוריה:סגל אוניברסיטת קולומביה
קטגוריה:מעוטרי מסדר ההצטיינות של הרפובליקה של איטליה
קטגוריה:אמריקאים שנולדו ב-1926
קטגוריה:אמריקאים שנפטרו ב-2024
האישה באגם

**האישה באגם** הוא רומן מאת ריימונד צ'נדלר, שיצא בשנת 1943. גיבור הספר הוא גיבורו הקבוע של צ'נדלר, הבלש הפרטי פיליפ מרלו, בלש משטרה וחוקר במשרד התובע המחוזי של לוס אנג'לס בעברו.

## עלילת הספר
עלילת הספר נפתחת כאשר בלש הפרטי פיליפ מרלו מתבקש על ידי מר קינגסלי לאתר את אשתו הנעדרת, לאחר שזו ברחה עם מאהבה לבקתת נופש שלחוף אגם בהרי קליפורניה. כבר בראשית החקירה מתגלה גופת אישה אחרת טבועה באגם (ומכאן שם הספר).מרלו נדרש לתמרן בין שתי חקירות ולפענח את הקשר בין מות האחת להיעלמות האחרת? בספר מתמודד מרלו עם נבלים מסוגים שונים ובכלל זה שוטרים מושחתים, שיכורים, סחטנים ואנשי החברה הגבוהה של העיירה "ביי סיטי", המנסים למנוע את גילוי סודותיהם הכמוסים.

מרלו מתואר בספר כגבר קשוח, ציני וחד לשון, המתנגש לעיתים קרובות עם אנשי המשטרה המרובעים, פועל בסביבה העירונית המאוכלסת בלוס אנג'לס, ונע בין בתי פאר של לקוחות עשירים לבין הסמטאות האפלות בשולי הכרך. גובהו כמטר ושמונים והוא שוקל כשמונים וחמישה קילוגרם. הוא שותה ויסקי (בעיקר בורבון) וברנדי. אף כי הוא שותה כמויות גדולות של אלכוהול, הוא כמעט אף פעם אינו משתכר עד אובדן שליטה מלא או חלקי. למעשה האלכוהול לא מאט אותו כלל, רק מקהה את הכאב על מנת לאפשר לו להמשיך ללא לאות במרדף אחר פתרון התעלומה שלפניו. הוא לא בררן לגבי טיב המשקה שלו פרט לכך שיוגש בכוס אם כי גם את העיקרון הזה הוא מוכן לנטוש לעיתים עבור משקה הגון. הוא צלף הבקי היטב בשימוש באקדח וכן בעל מיומנות גבוהה בקרב מגע ובאגרוף.
## קישורים חיצוניים

* 
* רון מיברג, בלש במים, סופהשבוע,  23 בדצמבר 2013.
* .
* .
* .
* .

## הערות שוליים

קטגוריה:ריימונד צ'נדלר
קטגוריה:ספרות בלשית
קטגוריה:ספרי 1943
קטגוריה:חוקרים פרטיים בדיוניים
קטגוריה:ספרים אמריקאיים
קטגוריה:ספרי הוצאת כתר
גאבו

**גאבו** (בפורטוגזית: **Gabu**) היא העיר הגדולה במזרח גינאה ביסאו. בעיר מתגוררים 14,336 תושבים (2008). היא רחוקה 45 ק"מ מבאפאטה וכ-150 ק"מ מביסאו.

העיר ידועה בעיקר בתושביה המוסלמים מבני העם הפולי (Fula). במקור שם העיר היה Nova Lamego והעיר שכנה במרכז ממלכת קאאבו עד למאה התשע עשרה. היום זאת עיר מסחר חשובה של גינאה-ביסאו ובה מתנהל רוב המסחר עם המדינות השכנות סנגל וגינאה.

## אקלים
האקלים בגאבו הוא אקלים סוואנה טרופי (Aw בשיטת קפן). העונה היבשה נמשכת מנובמבר עד מאי. עונת הגשמים מיוני עד אוקטובר ובה יורדים משקעים בכל יום בשילוב סופות רעמים. במשך כל השנה הטמפרטורה גבוהה והלחות רבה.

## קישורים חיצוניים

* 

## הערות שוליים

קטגוריה:גינאה ביסאו: ערים
המרכז לטניס בישראל - אזורי עכו

**מרכז הטניס והחינוך עכו** הוא אחד המרכזים של מרכזי הטניס והחינוך בישראל.

## היסטוריה
המרכז בעכו הוקם בשנת 2010 בזכות שיתוף פעולה של מספר גופים - המרכז לטניס בישראל, עיריית עכו, חברת IDB והסוכנות היהודית - שתרמו על מנת שיהיה לראשונה מרכז טניס בעיר לרווחת התושבים ואנשי אזור הגליל המערבי. טקס חנוכת המרכז התקיים ב-6 ביוני 2010 בהשתתפות אלפי תושבים ואנשים מכובדים כגון נוחי דנקנר (יו"ר קבוצת IDB דאז), מיכאל ורעיה שטראוס, ראש העיר שמעון לנקרי, שאול מופז, אלן הופמן (מנכ"ל הסוכנות היהודית), טניסאית העבר אנה סמשנובה ובהנחיית דני רופ. במהלך הטקס התקיים משחק ראווה בין שחר פאר לעופרי לנקרי שגדלה בעכו ושיחקה בדצמבר 2013 בגמר אליפות ישראל לבוגרים.

## הפעילות במרכז
במרכז 13 מגרשי טניס מוארים ביניהם אצטדיון מרכזי המכיל 600 מקומות ישיבה. המרכז מקיים תוכניות טניס מגוונות לילדים, נוער ומבוגרים, תוכנית תחרותית מוצלחת והשכרת מגרשים. למרכז תוכניות מיוחדות למען הקהילה שממומנות בעזרת תרומות: תוכניות לאוכלוסיות בעלות צרכים מיוחדים, תוכנית מיוחדת לילדים ונוער בסיכון, תוכנית דו-קיום ותוכנית גנים תאומים, בה גן יהודי וגן ערבי משתפים יחד פעולה בפעילות ספורטיבית במרכז הטניס וגם מבקרים אחד את השני בגן. מנהל המרכז מיומו הראשון הוא אלעד רוט, יליד נהריה.

מאז פתיחתו, התקיימו במרכז הטניס בעכו בכל שנה תחרויות בינלאומיות לגברים ונשים, כאשר הייתה זו הפעם הראשונה בהיסטוריה של העיר בה התקיימו תחרויות טניס בינלאומיות.

## קישורים חיצוניים

* מרכז הטניס והחינוך עכו באתר מרכזי הטניס והחינוך בישראל

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:עכו: חינוך
קטגוריה:עכו: ספורט
קטגוריה:מרכזי הטניס והחינוך בישראל
פינת זולה

ממוזער|250px|פינת זולה
בתחום עיצוב הבית והגינה, **פינת זוּלָה** היא פינת ישיבה המיועדת להשרות על המשתמשים בה שלווה ורוגע - אחת ממשמעויותיה של מילת הסלנג "זולה". במקרים רבים הפינה ממוקמת בגינה, ליד בריכת שחייה, על מרפסת או על גג.

כמוצר מוכן הנמכר בחנויות רהיטים, השם "**פינת זולה**" מתאר מערכת ישיבה של ריהוט גן. היא כוללת ספה וכורסאות המורכבות מבסיס עץ ומכריות נפרדות, ושולחן. הספה והכורסאות נמוכות מן הרגיל ומאפשרות רביצה או שכיבה למחצה.

פינת זולה, המאפשרת מנוחה והתרגעות, מופעלת לעיתים במקומות עבודה, לנוחות העובדים, ובספריות, לנוחות המשתמשים בהן.

## קישורים חיצוניים
* נועה סלור, להביא את סיני הביתה: חמישה טיפים לעיצוב פינת זולה חלומית, באתר המגזין בנין ודיור
* 

קטגוריה:ריהוט
קטגוריה:סלנג עברי
פאמיוט

**פאמיוט** (בגרינלנדית: **Paamiut**) בעבר נקראה **פרדריקסהוב** (**Frederikshåb**) היא עיר השוכנת בדרום-מערב גרינלנד, לחופי ים לברדור. לפי מספר התושבים בעיר, מדורגת פאמיוט במקום השמיני באי. בספטמבר 2013 התגוררו בעיר 1,515 תושבים.

## היסטוריה
ממצאים ארכאולוגיים שנמצאו באזור פאמיוט, מעידים על התיישבות בני אדם במקום לפני כ-3,500 שנה.

בשנת 1742 הקים הסוחר הדני יאקוב סברין (Jacob Severin) באזור העיר תחנת מסחר, והוא קרא לה פרדריקסהוב, על שם פרדריק החמישי, מלך דנמרק.

ההתיישבות במקום שגשגה הודות לסחר ענף בפרוות ובליוויתנים, העיר נודעה גם באמני הסטיאטיט שישבו בה. בשנת 1909 הוקמה בעיר כנסייה מעץ בסגנון נורווגי והכנסייה נחשבת לאחת היפות בגרינלנד.

כתוצאה מהתחממות העולמית החלו להגיע לחופים הסמוכים לעיר דגי הקוד (מין בקלה). משנות החמישים ועד לסוף שנות השמונים שגשגה תעשיית הדייג בעיר, דבר שהביא רבים להתגורר בעיר, ואת הרשויות לפתח את פאמיוט כעיר ראשית לאזורה. במסגרת תוכנית הפיתוח שכונתה G60, נבנו בעיר בית חולים, אולם ספורט הגדול בגרינלנד, ומבני תעשייה גדולים.

בסוף שנות השמונים הצטמצמה אוכלוסיית דגי הקוד, ותושבים רבים עזבו את פאמיוט.

במרכז העיר נמצא מוזיאון מקומי, השוכן בנגריה ומחסן מלח מהמאה ה-19.

## תחבורה
קו המעבורת Arctic Umiaq המקשר בין נארסאק לאילוליסאט, עוצר בעיר. בשנת 2007 נפתח שדה התעופה של העיר, ובו מסלול טיסה שאורכו 799 מטרים. חברת התעופה אייר גרינלנד מפעילה טיסות סדירות באמצעות מטוסי ה- שלה לנרסארסואק ולנוק.

## כלכלה
מרבית התושבים בעיר מתפרנסים מדייג. כשאר הערים במערב גרינלנד, גם חופה של העיר אינו קופא בחורף. זרם מערב גרינלנד הנגרם מזרם מזרח גרינלנד, סוחף עמו בעונת הסתיו דובי ים.

## דמוגרפיה
בשנת 2013 התגוררו בעיר 1,515 תושבים, נתון המציב את העיר במקום השמיני במספר תושביה בגרינלנד. בשנת 2005 דורגה פאאמיוט במקום השביעי, בשני העשורים האחרונים אוכלוסיית העיר מדלדלת כמעט מדי שנה, משנת 1990 ירדה אוכלוסיית העיר בשיעור של 31 אחוזים.

## אקלים
האקלים בעיר הוא אקלים קוטבי, עם חורף מושלג וקיץ קר.

## ערים תאומות
לפאאמיוט הסכם ערים תאומות עם:
* 

## קישורים חיצוניים

* 
* 

## הערות שוליים

קטגוריה:גרינלנד: ערים
קטגוריה:יישובים שהוקמו ב-1742